text: Hannis og Kristian hava mátað kring alt landið
text: #000000
text: Í 10 mánaðar hava Hannis Ritter og Kristian Debes Kúrberg verið starvslesandi á Matrikuldeildini hjá Umhvørvisstovuni. Hesa tíðina hava teir verið runt landið við uppmátingartólum, í øllum veðri. – Vit hava verið úti í øllum veðri. Bæði fantastiskar dagar, og so eisini sovorðnar sum í januar, tá tað bleiv við at kava, og vit bara máttu út kortini at fáa okkurt burturúr. So er bara at fara í heitastu klæði, man eigur, sigur Hannis Ritter. Teir starvslesandi hava gjørt uppmátingar av gomlum mørkum, bygningum, og mátingar, sum skuldu brúkast til at áseta nýggj mørk. – Vit hava eisini viðgjørt upplýsingarnar, gjørt kort burtur úr teimum, skrivað góðkenningarskriv eitt nú til kommunur, tosað við kundar – vit hava í veruleikanum gjørt alt tað, sum tey á deildini arbeiða við, sigur Kristian. Teir báðir halda seg hava fingið væl burtur úr hesum lítla árinum, teir hava verið starvslesandi. – Vit hava fingið nógv innlit í fyrisiting, og sjálvandi í landmáting og hvussu Matrikul fungerar. Hetta hevur verið stuttligt, eru teir samdir um. Hannis hevur søkt á Fróðskaparsetrið, meðan Kristian ætlar sær út at ferðast. Við sær hava teir nú førleikar, sum bert fá í Føroyum hava. – Starvstíðin hjá Hannis og Kristian á Matrikuldeildini er ein liður í eini strategiskari ætlan hjá Umhvørvisstovuni um at breiða út kunnleika um landmátarafakið. Hetta var triðja árið at starvslesandi hava verið á deildini, og vit hava verið sera fegin um at hava havt teir báðar saman við okkum hesa tíðina, sigur Ronnie Thomassen, ráðgevi og virkandi deildarleiðari.
text: #000001